Lasbrief vir koningin Elsa van ‘Frozen’ uitgereikGrafika: Seymour-polisiedepartement, Facebook ŉ Polisiedepartement in Indiana, Amerika, het ŉ lasbrief vir inhegtenisneming uitgereik vir koningin Elsa van die fliek Frozen. Volgens die lasbrief word sy gesoek vir ŉ “ysige koue” in verskeie dele van die land. Die Seymour-polisiedepartement versoek die publiek om hulle te help om die koningin op te spoor, omdat sy as “ŉ algemene las” beskou word. “As jy dalk weet waar sy haarself bevind, kontak ons asseblief so vinnig as moontlik, ons is yskoud!” het die departement verlede Vrydag op sy Facebook-blad geskryf. “Bestuur ook baie versigtig en versorg diere wat buite bly. Baie dankie en ŉ veilige aand vir almal!” Elsa word beskryf as ŉ 21-jarige vrou met blonde hare en blou oë, en sy weeg ongeveer 120 pond (54 kg). Dié grappige inskrywing is ŉ teken van die ysige winter wat die noordelike halfrond tans beleef. Drie haaie is dood aangetref weens die ysige koue water in Cape Cod, Massachusetts. Die Calgary-dieretuin in Alberta, Kanada, moes hul pikkewyne na binne verskuif, aangesien hulle nie die temperatuur van minder as -25°C sou kon hanteer nie. Indianapolis verwag die komende temperatuur van -5°C en -7°C.